Συντεταγμένες: 48°51′54.22″N 2°23′56.58″E﻿ / ﻿48.8650611°N 2.3990500°E﻿ / 48.8650611; 2.3990500

Το **20ό δημοτικό διαμέρισμα του Παρισιού** (Γαλλικά: Le 20e arrondissement de Paris) είναι το τελευταίο από τα 20 διαδοχικά αριθμημένα διαμερίσματα της πρωτεύουσας της Γαλλίας. Η περιοχή συνήθως αναφέρεται ως *Βαντιέμ*, δηλαδή Εικοστό.

Το διαμέρισμα ονομάζεται επίσημα διαμέρισμα του Μενιλμοντάν, βρίσκεται στα ανατολικά του Παρισιού και περιέχει τις κοσμοπολίτικες περιοχές Μενιλμοντάν και Μπελβίλ.

Το 20ό διαμέρισμα είναι επίσης διεθνώς γνωστό για το κοιμητήριο Περ-Λασαίζ, όπου βρίσκονται οι τάφοι πολλών διάσημων καλλιτεχνών.

Τοποθεσία
---------

Χάρτης του Παρισιού με τα 20 διαμερίσματα, το 20ό στα ανατολικά
Το 20ό διαμέρισμα βρίσκεται στη δεξιά όχθη του Σηκουάνα, συνορεύει προς τα βόρεια με το 19ο διαμέρισμα, στα ανατολικά με τις κοινότητες Λιλά, Μπανιολέ, Μοντρέιγ και Σαιν-Μαντέ, στα νότια με το 12ο διαμέρισμα και προς δυτικά με το 11ο.

Η έκταση του διαμερίσματος είναι 5,98 τετραγωνικά χιλιόμετρα.

Περιγραφή
---------

Το 20ο διαμέρισμα είναι ένα από τα πιο δημοφιλή στο Παρίσι. Το κοινωνιολογικό του προφίλ από τη δεκαετία του 2000 έχει αλλάξει με τη μαζική άφιξη ενός πληθυσμού νέων αστών «μοντέρνων» και ευκατάστατων. Αυτοί ζουν παράλληλα με έναν πληθυσμό με χαμηλότερα εισοδήματα, καθώς υπάρχουν ακόμη μερικές περιοχές κοινωνικής στέγασης. Συνολικά, το σύνολο βοηθά στη δημιουργία μιας ζωντανής, δημοφιλούς και φιλικής περιοχής. Χαρακτηρίζεται ιδιαίτερα από έναν μεγάλο αριθμό θεάτρων και καφέ-θεάτρων, χώρων συναυλιών, γκαλερί σύγχρονης τέχνης, street art, γκράφιτι κ.ά. Επίσης, υπάρχουν πολλά μπαρ, καφέ, κινεζικά εστιατόρια και γενικά μεγάλη κίνηση και ζωντάνια στους επικλινείς δρόμους του.

Ιστορικό
--------

Το ένα τέταρτο του σημερινού 20ού διαμερίσματος καταλαμβάνονταν από τον πύργο του Μενιλμοντάν με τα κτίσματά του. Στα μέσα του 18ου αιώνα, αυτό το κάστρο ονομάστηκε καταφύγιο Πομπαντούρ επειδή πέρασε στην ιδιοκτησία της μαρκησίας ντε Πομπαντούρ που έμεινε εκεί κατά διαστήματα. Το πάρκο του Μενιλμοντάν συνόρευε στα νοτιοανατολικά με μια άλλη περιοχή που ονομάζονταν Μον-Λουί, η οποία ανήκε στους Ιησουίτες μοναχούς και η οποία έχει γίνει το κοιμητήριο Περ-Λασαίζ.

Τον 18ο αιώνα, στην περιοχή υπήρχαν αμπελώνες και μεγάλες εκτάσεις, οι οποίες σε μεγάλο βαθμό, έγιναν εθνική ιδιοκτησία και αγοράστηκαν από τους αγρότες ή τους υπηρέτες των μεγάλων αρχόντων που τα κατείχαν πριν από τη Γαλλική Επανάσταση.

Το 20ό διαμέρισμα δημιουργήθηκε το 1859, κατά τη Δεύτερη Αυτοκρατορία, με την προσάρτηση στο Παρίσι μέρους της παλιάς κοινότητας Μπελβίλ - περιλαμβανόταν το Μενιλμοντάν -, ενός μικρού μέρους της κοινότητας του Σαιν-Μαντέ και σχεδόν όλη την πρώην κοινότητα Σαρόν.

Δημογραφικά στοιχεία
--------------------

Πάρκο της Μπελβίλ
Το Δημαρχείο του 20ού διαμερίσματος
Ο πληθυσμός του 20ού διαμερίσματος του Παρισιού κορυφώθηκε το 1936, όταν είχε 208.115 κατοίκους. Παραμένει πολύ πυκνοκατοικημένη περιοχή και με έντονη επιχειρηματική δραστηριότητα με 197.067 κατοίκους το 2009 και 54.786 θέσεις εργασίας. Στην απογραφή του 2017 ο πληθυσμός ανέρχονταν σε 196.739 κατοίκους.

| Έτος απογραφής | Πληθυσμός | Πυκνότητα
(κάτ. ανά χμ²) |
| --- | --- | --- |
| 1872 | 92.772 | 15.503 |
| 1936 | 208.115 | 34.779 |
| 1954 | 200.208 | 33.457 |
| 1962 | 199.310 | 33.307 |
| 1968 | 188.921 | 31.571 |
| 1975 | 175.795 | 29.378 |
| 1982 | 171.971 | 28.738 |
| 1990 | 184.478 | 30.829 |
| 1999 | 182.952 | 30.574 |
| 2009 | 197.067 | 32.954 |

Συνοικίες
---------

Οι 4 συνοικίες του 20ού διαμερίσματος
Κάθε ένα από τα 20 διαμερίσματα του Παρισιού χωρίζεται σε 4 συνοικίες. Οι 4 συνοικίες του 20ού διαμερίσματος:

* Συνοικία της Μπελβίλ
* Συνοικία Σαιν-Φαρζώ
* Συνοικία Περ-Λασαίζ
* Συνοικία Σαρόν

Σύμφωνα με την επίσημη αρίθμηση των συνοικιών του Παρισιού, οι συνοικίες του 20ού διαμερίσματος έχουν τους αριθμούς από 77 έως 80.

Σημεία ενδιαφέροντος
--------------------

* Το πάρκο της Μπελβίλ, κατασκευάστηκε το 1988 και προσφέρει εξαιρετική θέα στην πόλη.
* Το κοιμητήριο Περ-Λασαίζ, δημοφιλές τουριστικό αξιοθέατο, με τάφους διασημοτήτων, όπως ο Μολιέρος, Όσκαρ Ουάιλντ, η Εντίθ Πιάφ και ο Τζιμ Μόρισον.

Παραπομπές
----------

1. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 3742. Ανακτήθηκε στις 6  Αυγούστου 2018.
2. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
3. ↑ . «legifrance.gouv.fr/».
4. ↑ . «homeselect.paris/20e-arrondissement-de-paris/».
5. ↑ . «vivreparis.fr/20e-arrondissement-de-paris-pourquoi-on-laime/».
6. ↑ . «insee.fr/fr/statistiques/4269674?geo=COM-75120».
7. ↑ . «edito.seloger.com/lifestyle/visite-privee/paris-a-decouverte-20e-arrondissement».

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **20ό Δημοτικό Διαμέρισμα Παρισιού** |

* Η ιστοσελίδα του Δημαρχείου του 20ού διαμερίσματος (γαλλικά)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 139255365
* ISNI: 0000 0000 9459 2588
* GND: 4574625-4
* BNF: cb11955560b (data)

 |

 |